ఐదు రాష్ట్రాల అసెంబ్లీ ఎన్నికలకు త్వరలోనే నగరా మోగనుంది. యూపీ, ఉత్తరాఖండ్, గోవా, మణిపూర్, పంజాబ్ రాష్ట్రాల ఎన్నికలకు ఈసీ షెడ్యూల్ విడుదల చేయనుంది. జనవరి మొదటివారంలో షెడ్యూల్ ప్రకటించే అవకాశం ఉంది.
కొత్త ఏడాది 2017లో జరగనున్న ఐదు రాష్ట్రాల అసెంబ్లీ ఎన్నికల షెడ్యూల్ త్వరలో విడుదలయ్యే అవకాశముంది. కేంద్ర ఎన్నికల సంఘం దీనిపై కసరత్తు చేస్తోంది. ఉత్తరప్రదేశ్, ఉత్తరాఖండ్, పంజాబ్, గోవా, మణిపూర్ రాష్ట్రాల ఎన్నికల తేదీలను జనవరి మొదటివారంలోగా ప్రకటించనున్నారు. డిసెంబర్ 30న జరగనున్న ఈసీ కీలక సమావేశంలో ఎన్నికల షెడ్యూల్ వెలువడే అవకాశం ఉంది. యూపీలో ఏడు దశల్లో, మిగతా నాలుగు రాష్ట్రాల్లో ఒక దశలో ఎన్నికలు జరిగే ఛాన్స్ ఉంది. పంజాబ్, గోవా, మణిపూర్ రాష్ట్రాల్లో మార్చి 18న, ఉత్తరాఖండ్లో మార్చి 26న, ఉత్తరప్రదేశ్లో మే 27న ఐదేళ్ళ పరిపాలన ముగియనుంది. ఈ ఐదు రాష్ట్రాల్లో ఎన్నికలు, సెక్యూరిటీ ఏర్పాట్లపై కేంద్ర ఎన్నికల సంఘం మంగళవారం సమావేశం నిర్వహించి పరిస్థితిని సమీక్షించింది. తమ పోల్ షెడ్యూల్ ప్రకటనకు సిద్ధంగా ఉండాలని ఆయా రాష్ట్రాలకు సూచించింది. షెడ్యూల్ ప్రకటన రాగానే ప్రవర్తన నియమావళి అమలుకు సిద్ధంగా ఉండాలని కేంద్ర, రాష్ట్ర ప్రభుత్వాలను కోరింది.